ΕΚΘΕΣΗ ΤΗΣ ΕΠΙΤΡΟΠΗΣ σχετικά με την εφαρμογή κατά τη διάρκεια του 2003 του κανονισμού (ΕΚ) αριθ. 1049/2001 για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής

ΠΡΟΛΟΓΟΣ

Ο κανονισμός (ΕΚ) αριθ. 1049/2001 για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής [1] βρίσκεται στο τρίτο έτος εφαρμογής του. Όλα τα προαναφερθέντα όργανα δημοσίευσαν, στο πρώτο τρίμηνο του 2003, μια αρχική ετήσια έκθεση σχετικά με την εφαρμογή του κανονισμού, σύμφωνα με τις διατάξεις του άρθρου 17, παράγραφος 1 [2].

[1] ΕΕ L 145 της 31.5.2001, σ. 43.

[2] Έκθεση της Επιτροπής της 29.4.2003, COM(2003) 216 τελικό

Η παρούσα έκθεση παρουσιάζει κυρίως τις ενέργειες που αναλήφθηκαν ή που ολοκληρώθηκαν, το 2003, για την εξασφάλιση της πλήρους εφαρμογής του κανονισμού. Τα τρία πρώτα κεφάλαια καλύπτουν διαδοχικά διάφορες κανονιστικές προσαρμογές, την εξέλιξη των μητρώων και τα αποτελέσματα της διοργανικής συνεργασίας.

Το τέταρτο κεφάλαιο εξετάζει τις αιτήσεις πρόσβασης, το ποσοστό απόρριψης και τους λόγους απόρριψης.

Το πέμπτο κεφάλαιο ασχολείται με τις καταγγελίες που υποβάλλονται στον Ευρωπαίο Διαμεσολαβητή και το έκτο κεφάλαιο περιγράφει την κατάσταση της νομολογίας.

Τα στατιστικά στοιχεία που αφορούν την επεξεργασία των αιτήσεων πρόσβασης περιλαμβάνονται στο παράρτημα. Οι πίνακες παρουσιάζουν τα αριθμητικά στοιχεία για τα δύο έτη εφαρμογής του κανονισμού.

Τέλος, πρέπει να υπενθυμίσουμε ότι οι στατιστικές αφορούν μόνο τις αιτήσεις πρόσβασης σε μη δημοσιευμένα έγγραφα και δεν καλύπτουν ούτε τις παραγγελίες δημόσιων εγγράφων ούτε τις αιτήσεις πληροφοριών.

ΠΙΝΑΚΑΣ ΠΕΡΙΕΧΟΜΕΝΩΝ

1. Μέτρα που προβλέπονται στις διατάξεις του κανονισμού

1.1. Προσαρμογή του κανονισμού σχετικά με το άνοιγμα των ιστορικών αρχείων στο κοινό

1.2. Επέκταση της εφαρμογής του κανονισμού 1049/2001 στους ευρωπαϊκούς οργανισμούς

1.3. Αποφάσεις που εκδόθηκαν από άλλα κοινοτικά όργανα ή οργανισμούς

1.4. Προτάσεις σχετικά με την εφαρμογή της σύμβασης Εrhus

1.5. Αξιολόγηση και εφαρμογή των αρχών του κανονισμού 1049/2001

2. Τα μητρώα και η ενημέρωση του κοινού

2.1. Εξέλιξη του μητρώου των εσωτερικών εγγράφων της Επιτροπής

2.1.1. Το πεδίο του μητρώου

2.1.2. Έγγραφα στα οποία υπάρχει άμεση πρόσβαση

2.1.3. Ευαίσθητα έγγραφα μη εγγεγραμμένα στο μητρώο

2.2. Δημιουργία μητρώου σχετικά με τις εργασίες των επιτροπών

2.3. Ο δικτυακός τόπος στο διαδίκτυο « πρόσβαση στα έγγραφα »

3. Διοργανική συνεργασία

3.1. Εργασίες της διοργανικής επιτροπής

3.2. Διοικητική συνεργασία μεταξύ των κοινοτικών οργάνων

4. Επεξεργασία των αιτήσεων πρόσβασης

4.1. Όγκος των αιτήσεων

4.2. Τομείς μεγάλου ενδιαφέροντος

4.3. Επαγγελματικά χαρακτηριστικά και γεωγραφική προέλευση των αιτούντων

4.4. Ποσοστό θετικών απαντήσεων

4.4.1. Αρχικές αιτήσεις

4.4.2. Επιβεβαιωτικές αιτήσεις

4.5. Λόγοι απόρριψης

4.5.1. Στο αρχικό στάδιο

5. Καταγγελίες που υποβλήθηκαν στον Ευρωπαίο Διαμεσολαβητή

5.1. Καταγγελίες που περατώθηκαν

5.1.1. Καταγγελία 1437/2002/IJH της 31.7.2002

5.1.2. Καταγγελία 1753/2002/GG της 7.10.2002

5.1.3. Καταγγελία 412/2003/GG της 24.2.2003

5.1.4. Καταγγελία 415/2003/(IJH)TN της 25.2.2003

5.1.5. Καταγγελία 790/2003/GG της 17.4.2003

5.1.6. Καταγγελία 900/2003/(IJH)TN της 13.5.2003

5.1.7. Καταγγελία 2183/2003/(TN)IJH της 13.5.2003

5.2. Εκκρεμείς καταγγελίες στα τέλη του 2003

6. Μέσα έννομης προστασίας

6.1. Αποφάσεις που εκδόθηκαν εντός του 2003

6.2. Άλλες προσφυγές που υποβλήθηκαν το 2002

6.3. Νέες προσφυγές που υποβλήθηκαν το 2003

ΠΑΡΑΡΤΗΜΑ

1. ΜΕΤΡΑ ΠΟΥ ΠΡΟΒΛΕΠΟΝΤΑΙ ΣΤΙΣ ΔΙΑΤΑΞΕΙΣ ΤΟΥ ΚΑΝΟΝΙΣΜΟΥ

1.1. Προσαρμογή του κανονισμού σχετικά με το άνοιγμα των ιστορικών αρχείων στο κοινό

Σύμφωνα με την πρόταση της Επιτροπής [3],το Συμβούλιο εξέδωσε στις 22 Σεπτεμβρίου 2003, τον κανονισμό (ΕΚ, Ευρατόμ) αριθ. αριθ. 1700/2003 για την τροποποίηση του κανονισμού (ΕΟΚ, Ευρατόμ) αριθ. 354/83 για το άνοιγμα στο κοινό των ιστορικών αρχείων [4].

[3] COM(2002) 462 τελικό της 19.8.2002

[4] ΕΕ L 243 της 27.9.2003, σ. 1.

Ο κανονισμός αυτός ευθυγραμμίζει τον κανονισμό για τα ιστορικά αρχεία με τον κανονισμό για την πρόσβαση του κοινού στα έγγραφα. Ιδιαίτερα, οι διατάξεις του κανονισμού αριθ. 354/83 οι οποίες αποκλείουν το άνοιγμα στο κοινό ορισμένων κατηγοριών εγγράφων αντικαταστάθηκαν από διατάξεις που καθιστούν δυνατή την εφαρμογή εξαιρέσεων στο δικαίωμα πρόσβασης μετά από περίοδο τριάντα ετών. Οι εξαιρέσεις αυτές αφορούν:

- την προστασία της ιδιωτικής ζωής και της ακεραιότητας του ατόμου,

- την προστασία των εμπορικών συμφερόντων,

- το ειδικό καθεστώς σχετικά με τα ευαίσθητα έγγραφα.

Επίσης, το θεσμικό πεδίο εφαρμογής του κανονισμού σχετικά με τα ιστορικά αρχεία επεκτάθηκε ώστε να συμπεριληφθούν η Ευρωπαϊκή Οικονομική και Κοινωνική Επιτροπή, η Επιτροπή των Περιφερειών καθώς και οι συναφείς οργανισμοί και υπηρεσίες που δημιουργούνται από τον κοινοτικό νομοθέτη.

1.2. Επέκταση της εφαρμογής του κανονισμού 1049/2001 στους ευρωπαϊκούς οργανισμούς

Σύμφωνα με τις προτάσεις της Επιτροπής, οι κανονισμοί που αφορούν τη δημιουργία συναφών οργανισμών και υπηρεσιών τροποποιήθηκαν με βάση την έκδοση μιας σειράς κανονισμών, από το Συμβούλιο στις 18 Ιουνίου 2003 και από το Ευρωπαϊκό Κοινοβούλιο και το Συμβούλιο στις 22 Ιουλίου 2003 [5].

[5] Κανονισμοί 1641/2003 έως 1655/2003, ΕΕ L 245 της 29.9.2003

Οι κανονισμοί αυτοί, οι οποίοι άρχισαν να ισχύουν την 1η Οκτωβρίου 2003, καθιστούν τον κανονισμό 1049/2001 εφαρμόσιμο στους οργανισμούς. Οι οργανισμοί πρέπει να υιοθετήσουν, μέχρι την 1η Απριλίου 2004, τους κανόνες εφαρμογής του κανονισμού.

1.3. Αποφάσεις που εκδόθηκαν από άλλα κοινοτικά όργανα ή οργανισμούς

Η Επιτροπή των Περιφερειών και η Ευρωπαϊκή Οικονομική και Κοινωνική Επιτροπή εξέδωσαν κανόνες πρόσβασης στα έγγραφά τους οι οποίοι βασίζονται στον κανονισμό 1049/2001 [6].

[6] Απόφαση αριθ. 64/2003 της Επιτροπής των Περιφερειών, ΕΕ L 160 της 28.6.2003, σ. 96 Απόφαση αριθ. 603/2003 της ΕΟΚΕ, ΕΕ L 205 της 14.8.2003, σ. 19

1.4. Προτάσεις σχετικά με την εφαρμογή της σύμβασης Εrhus

Στις 24 Οκτωβρίου 2003, η Επιτροπή εξέδωσε πρόταση κανονισμού σχετικά με την εφαρμογή στα όργανα και τους οργανισμούς της Ευρωπαϊκής Κοινότητας των διατάξεων της Σύμβασης του Εrhus σχετικά με την πρόσβαση στις πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα [7].

[7] COM(2003) 622 τελικό

Η πρόταση αυτή προβλέπει την επέκταση της εφαρμογής του κανονισμού 1049/2001 στα θεσμικά και στα λοιπά όργανα της Ευρωπαϊκής Κοινότητας που δεν προβλέπονται από το άρθρο 255 της συνθήκης ΕΚ όσον αφορά την πρόσβαση του κοινού στις πληροφορίες που αφορούν το περιβάλλον. Οι διατάξεις αυτές θα ισχύουν για το Δικαστήριο μόνο στις περιπτώσεις που δεν ενεργεί ως δικαστική αρχή.

1.5. Αξιολόγηση και εφαρμογή των αρχών του κανονισμού 1049/2001

Σύμφωνα με τις διατάξεις του άρθρου 17 παράγραφος 2 του κανονισμού, η Επιτροπή προέβη στην αξιολόγηση του κανονισμού και στην εφαρμογή του. Η έκθεση σχετικά με την πρακτική αυτή εκδόθηκε και δημοσιεύθηκε στις 30 Ιανουαρίου 2004 [8].

[8] COM(2004) 45 ΤΕΛΙΚΟ

2. ΤΑ ΜΗΤΡΩΑ ΚΑΙ Η ΕΝΗΜΕΡΩΣΗ ΤΟΥ ΚΟΙΝΟΥ

2.1. Εξέλιξη του μητρώου των εσωτερικών εγγράφων της Επιτροπής

2.1.1. Το πεδίο του μητρώου

Η κάλυψη του πεδίου του μητρώου επεκτάθηκε ώστε να συμπεριληφθούν οι ημερήσιες διατάξεις και τα πρακτικά των συνεδριάσεων της Επιτροπής. Τα έγγραφα αυτά περιλαμβάνονται στο μητρώο από την 1η Ιανουαρίου 2002. Έτσι, το μητρώο καλύπτει πλέον το σύνολο των εγγράφων που αντανακλούν τις εργασίες του Σώματος.

Στο τέλος του 2003, το περιεχόμενο του μητρώου είχε ως εξής:

>ΘΕΣΗ ΠIΝΑΚΑ>

Κατά τη διάρκεια του 2003, πραγματοποιήθηκαν εργασίες για την επέκταση του πεδίου του μητρώου ώστε να συμπεριληφθούν οι αναφορές των μελετών που ανατίθενται από την Επιτροπή σε εξωτερικούς εμπειρογνώμονες Η επέκταση αυτή είναι προσπελάσιμη από το κοινό από την Μάρτιο 2004. Το μητρώο καλύπτει τις μελέτες από το 2001.

2.1.2. Έγγραφα στα οποία υπάρχει άμεση πρόσβαση

Στο αρχικό του στάδιο το μητρώο έδινε τη δυνατότητα πρόσβασης μόνο στα κείμενα των τελειοποιημένων εγγράφων στης σειράς COM, χάρη στη σύνδεση με τον δικτυακό τόπο Eur-Lex τον οποίον διαχειρίζεται η Υπηρεσία Επισήμων Εκδόσεων της ΕΕ.

Οι ημερήσιες διατάξεις και τα πρακτικά είναι προσπελάσιμα στην ολότητά τους. Ωστόσο, οι άλλες σειρές εγγράφων δεν μπορούσαν να καταστούν άμεσα προσπελάσιμες γιατί το μητρώο δεν περιείχε ευρετήριο εγγράφων. Τώρα το ευρετήριο αυτό έχει δημιουργηθεί και θα δώσει στους χρήστες τη δυνατότητα άμεσης πρόσβασης σε μεγάλο αριθμό εγγράφων της σειράς C και σε σημαντικό αριθμό εγγράφων της σειράς SEC. Κάθε έγγραφο που είναι καταχωρημένο στο μητρώο θα καθίσταται άμεσα διαθέσιμο από τη στιγμή που δημοσιοποιείται μετά από αίτηση πρόσβασης.

2.1.3. Ευαίσθητα έγγραφα μη εγγεγραμμένα στο μητρώο

Το άρθρο 9 του κανονισμού προβλέπει εδική επεξεργασία για τα λεγόμενα «ευαίσθητα» έγγραφα [9]. Σύμφωνα με την παράγραφο 3 του άρθρου αυτού, τα ευαίσθητα έγγραφα εγγράφονται στο μητρώο μόνο κατόπιν συμφωνίας της αρχής από την οποία προέρχονται.

[9] « Είναι τα έγγραφα που προέρχονται από τα θεσμικά όργανα ή τους οργανισμούς που ιδρύονται από αυτά, από τα κράτη μέλη, τρίτες χώρες, ή διεθνείς οργανισμούς, τα οποία διαβαθμίζονται ως «TRΕS SECRET/TOP SECREΤ», «SECRET» ή «CONFIDENTIEL» σύμφωνα με τους κανόνες των σχετικών οργάνων οι οποίοι προστατεύουν βασικά συμφέροντα της Ευρωπαϊκής Ένωσης ή ενός ή περισσοτέρων κρατών μελών της στους τομείς που προβλέπονται στο άρθρο 4 παράγραφος 1 στοιχείο α), ιδίως στους τομείς της δημόσιας ασφάλειας, της άμυνας και των στρατιωτικών υποθέσεων» (άρθρο 9 παράγραφος 1)

Σύμφωνα με τη διάταξη αυτή, 25 έγγραφα που κατατάσσονται ως «Confidentiel UE» (Εμπιστευτικά ΕΕ) από τη σειρά εγγράφων «C» δεν αναφέρονται στο μητρώο. Η Επιτροπή δεν διαθέτει άλλα ευαίσθητα έγγραφα που να ανήκουν στο πεδίο του μητρώου.

2.2. Δημιουργία μητρώου σχετικά με τις εργασίες των επιτροπών

Εκτός από το μητρώο των εσωτερικών εγγράφων που αναφέρονται στο σημείο 2.1, το οποίο καλύπτει τη νομοθετική δραστηριότητα της Επιτροπής, δημιουργήθηκε ένα νέο μητρώο για την ενημέρωση του κοινού σχετικά με τις εργασίες των επιτροπών που συνδράμουν την Επιτροπή κατά την άσκηση των εκτελεστικών της εξουσιών ("επιτροπολογία").

Το νέο αυτό μητρώο, το οποίο άνοιξε στο κοινό τον Δεκέμβριο 2003, προσδιορίζει τα έγγραφα που συνδέονται με τις εργασίες των επιτροπών που συμμετέχουν στη διαδικασία επιτροπολογίας οι οποίες διαβιβάστηκαν στο Ευρωπαϊκό Κοινοβούλιο βάσει του άρθρου 7 της απόφασης της 28ης Ιουνίου για τον καθορισμό των λεπτομερειών άσκησης των εκτελεστικών αρμοδιοτήτων που χορηγήθηκαν στην Επιτροπή (απόφαση «επιτροπολογίας») [10].

[10] Απόφαση 1999/468/ΕΚ, ΕΕ L 184 της 17.7.1999, σ. 23

Το μητρώο αυτό περιέχει γενικά τα ακόλουθα είδη εγγράφων:

- πρακτικά των συνεδριάσεων των επιτροπών

- σχέδια εκτελεστικών μέτρων

- συνοπτικά πρακτικά των συνεδριάσεων

- αποτελέσματα των ψηφισμάτων για τις γνωμοδοτήσεις των επιτροπών

Το μητρώο συνοδεύεται από ευρετήριο εγγράφων που καθιστά δυνατή την άμεση πρόσβαση στο πλήρες κείμενο ορισμένων εγγράφων.

2.3. Ο δικτυακός τόπος στο διαδίκτυο « πρόσβαση στα έγγραφα »

Η Επιτροπή θέτει στη διάθεση του κοινού έναν ειδικό δικτυακό τόπο «Διαφάνεια και πρόσβαση στα έγγραφα» στον εξυπηρετητή EUROPA. Αυτός ο δικτυακός τόπος περιλαμβάνει:

- έναν οδηγό, διαθέσιμο στις ένδεκα επίσημες γλώσσες (πριν από τη διεύρυνση) ο οποίος εξηγεί στους πολίτες πώς να ασκούν το δικαίωμα πρόσβασης που έχουν και πως να αποκτούν τα έγγραφα που είναι διαθέσιμα στο κοινό,

- μια οθόνη πρόσβασης στα τρία μητρώα (εσωτερικά και προπαρασκευαστικά έγγραφα, επιτροπολογία, αλληλογραφία του προέδρου της Επιτροπής), καθώς και σε άλλες πηγές πληροφόρησης (όπως είναι οι βάσεις Pre-Lex και Celex, η Επίσημη Εφημερίδα σε απευθείας σύνδεση, τα ανακοινωθέντα τύπου, το Δελτίο και η Γενική Έκθεση της Ένωσης),

- το κείμενο του κανονισμού, στις ένδεκα γλώσσες, και τους κανόνες εφαρμογής,

- τις συνδέσεις προς τις αποφάσεις του Δικαστηρίου και του Πρωτοδικείου στον τομέα της διαφάνειας,

- τις συνδέσεις με τους δικτυακούς τόπους του Ευρωπαϊκού Κοινοβουλίου και του Συμβουλίου,

- πληροφορίες σχετικά με τις εθνικές νομοθεσίες στον τομέα της διαφάνειας.

Κατά τη διάρκεια του 2003, αυτός ο δικτυακός τόπος προσήλκυσε 384.087 επισκέπτες, δηλαδή κατά μέσο όρο πάνω από 30.000 επισκέψεις το μήνα και περίπου 1.500 επισκέψεις ανά εργάσιμη ημέρα.

3. ΔΙΟΡΓΑΝΙΚΗ ΣΥΝΕΡΓΑΣΙΑ

3.1. Εργασίες της διοργανικής επιτροπής

Η επιτροπή αυτή, η οποία δημιουργήθηκε βάσει του άρθρου 15 παράγραφος 2 του κανονισμού 1049/2001 συνήλθε στις 23 Σεπτεμβρίου 2003 στο Στρασβούργο με τη συμμετοχή της κας CEDERSCHIΦLD, αντιπροέδρου του Ευρωπαϊκού Κοινοβουλίου, του κ. ANTONIONE, εν ενεργεία προέδρου του Συμβουλίου και της κας de PALACIO, αντιπροέδρου της Επιτροπής.

Κατά τη διάρκεια αυτής της συνεδρίασης, η διοργανική επιτροπή:

- έλαβε γνώση των αποτελεσμάτων της εξέτασης της συμβατότητας των ρητρών εμπιστευτικότητας στις πράξεις του κοινοτικού παράγωγου δικαίου με τον κανονισμό 1049/2001, μια εξέταση που πραγματοποίησε η Επιτροπή σύμφωνα με το άρθρο 18 παράγραφος 3 του κανονισμού [11],

[11] βλέπε την έκθεση 2002, COM(2003) 216 τελικό, μέρος A, σημείο 1.5

- ενέκρινε τις προτάσεις της Γενικής Γραμματείας του Συμβουλίου για την ενίσχυση της συνεργασίας μεταξύ των θεσμικών οργάνων στον τομέα της διαχείρισης των εγγράφων και της αρχειοθέτησης,

- προέβη στην αξιολόγηση της δημόσιας ακρόασης σχετικά με τη λειτουργία του κανονισμού 1049/2001, που οργανώθηκε στις 12 Ιουνίου 2003 στο Ευρωπαϊκό Κοινοβούλιο,

- προέβη σε ανταλλαγές απόψεων σχετικά με την έκθεση που αφορά την εφαρμογή των αρχών του κανονισμού 1049/2001, που πρέπει να υποβληθεί από την Επιτροπή σύμφωνα με το άρθρο 17 παράγραφος 2 του εν λόγω κανονισμού [12].

[12] η έκθεση αυτή εκδόθηκε στις 30 Ιανουαρίου 2004 και δημοσιεύθηκε ως COM(2004) 45 τελικό

3.2. Διοικητική συνεργασία μεταξύ των κοινοτικών οργάνων

Για να τεθούν σε εφαρμογή οι κατευθυντήριες γραμμές της διοργανικής επιτροπής, οι αρμόδιες υπηρεσίες για την εφαρμογή του κανονισμού 1049/2001 στο πλαίσιο της Γενικής Γραμματείας του Ευρωπαϊκού Κοινοβουλίου, του Συμβουλίου και της Επιτροπής εντατικοποίησαν τις ανταλλαγές πληροφοριών και εμπειριών. Αυτές οι τακτικές επαφές καθιστούν δυνατό τον προσδιορισμό των άριστων πρακτικών και την εφαρμογή του κανονισμού με συνεκτικό τρόπο. Το «Μνημόνιο συμφωνίας» (Memorandum of Understanding) που υπογράφθηκε στις 9 Ιουλίου 2002, στο Στρασβούργο, είχε ως αποτέλεσμα τη διεξαγωγή τακτικών διαβουλεύσεων μεταξύ των τριών θεσμικών οργάνων.

4. ΕΠΕΞΕΡΓΑΣΙΑ ΤΩΝ ΑΙΤΗΣΕΩΝ ΠΡΟΣΒΑΣΗΣ

4.1. Όγκος των αιτήσεων

Το 2002, διπλασιάστηκε ο αριθμός των αιτήσεων σε σχέση με τον όγκο των τριών περασμένων ετών. Η αύξηση αυτή είναι πολύ σημαντική και φαίνεται να οφείλεται στην εφαρμογή του κανονισμού 1049/2001 και στο ότι έγινε γνωστός καθώς και στο άνοιγμα του δημόσιου μητρώου, στις 3 Ιουνίου 2002.

Αυτό το δεύτερο έτος εφαρμογής του κανονισμού χαρακτηρίζεται από αντίστοιχη αύξηση σε απόλυτους αριθμούς:

- ο αριθμός των αρχικών αιτήσεων ανήλθε από 991 σε 1523, δηλαδή παρατηρήθηκε αύξηση κατά 532 αιτήσεις ή κατά 53,7%,

- υποβλήθηκαν 143 επιβεβαιωτικές απαντήσεις έναντι 96, το 2002, πράγμα το οποίο αποτελεί αύξηση κατά 47% ή κατά 49%.

Οι 1523 αρχικές αιτήσεις οδήγησαν στην εξέταση 2931 εγγράφων (έναντι 2150, το 2002). Ορισμένες αιτήσεις είναι πολύ μεγάλες ή ασαφείς, κυρίως όταν ο αιτών ζητεί «οποιοδήποτε έγγραφο σχετικά» με έναν τομέα δραστηριότητας ή ένα συγκεκριμένο θέμα ή όταν οι αιτήσεις αφορούν πλήρεις φακέλους (για παράδειγμα, στις υποθέσεις κρατικών ενισχύσεων ή ανταγωνισμού). Στις περιπτώσεις αυτές, οι εν λόγω υπηρεσίες παρακαλούν τους αιτούντες να προσδιορίζουν τις αιτήσεις τους ή να περιορίζουν το πεδίο τους, ώστε να είναι δυνατή ή ορθή επεξεργασία τους.

4.2. Τομείς μεγάλου ενδιαφέροντος

Όσον αφορά του τομείς που προξενούν το μεγαλύτερο ενδιαφέρον, επιβεβαιώνονται πάλι οι τάσεις που παρατηρήθηκαν το 2002: οι περισσότερες αιτήσεις αφορούν κυρίως την πολιτική ανταγωνισμού, τα τελωνειακά θέματα και τα θέματα έμμεσης φορολογίας, την εσωτερική αγορά και την περιβαλλοντική πολιτική. Περισσότερες από τις μισές αιτήσεις πρόσβασης αφορούν έναν από τους τέσσερις τομείς ή έγγραφα γενικού περιεχομένου τα οποία διαχειρίζεται η Γενική Γραμματεία, όπως είναι τα πρακτικά των προπαρασκευαστικών συνεδριάσεων για τις λήψεις αποφάσεων της Επιτροπής ή αλληλογραφία που λαμβάνει ή αποστέλλει ο Πρόεδρος.

Η αύξηση του όγκου της ζήτησης δεν επηρέασε τη σχετική σημασία των διαφόρων τομέων δραστηριότητας. Ωστόσο, πρέπει να παρατηρηθεί η σαφής αύξηση του ενδιαφέροντος του κοινού για το εξωτερικό εμπόριο και την περιφερειακή πολιτική.

4.3. Επαγγελματικά χαρακτηριστικά και γεωγραφική προέλευση των αιτούντων

Η κατανομή των αιτήσεων ανά κοινωνικές και επαγγελματικές κατηγορίες δεν παρουσίασε σημαντική μεταβολή. Οι ομάδες διαφόρων συμφερόντων αντιπροσωπεύουν περίπου το ένα τέταρτο των αιτήσεων και τα δικηγορικά γραφεία το ένα πέμπτο. Οι σπουδαστές και οι ερευνητές εξακολουθούν να αντιπροσωπεύουν περίπου το 10% και οι αιτήσεις που προέρχονται από άτομα χωρίς προσδιορισμένα χαρακτηριστικά παραμένουν επίσης γύρω στο 30%. Σ'αυτή την τελευταία κατηγορία περιλαμβάνεται ένας μεγάλος αριθμός αιτήσεων που υποβάλλονται με ηλεκτρονικό ταχυδρομείο, όπου μόνο το όνομα του αιτούντος μπορεί να προσδιοριστεί. Πρέπει να σημειωθεί ότι το ποσοστό των αιτήσεων πρόσβασης που υποβάλλεται από δημοσιογράφους παραμένει πολύ χαμηλό (περίπου 3%).

Το ένα τέταρτο των αιτήσεων προέρχεται από άτομα ή οργανισμούς που έχουν την έδρα τους στο Βέλγιο. Αυτός ο σημαντικός αριθμός οφείλεται στο γεγονός ότι μεγάλος αριθμός πολυεθνικών επιχειρήσεων, διεθνών δικηγορικών γραφείων και ενώσεων ή ΜΚΟ που λειτουργούν σε ευρωπαϊκό επίπεδο έχουν την έδρα τους στις Βρυξέλλες. Επίσης, το μεγαλύτερο μέρος των αιτήσεων προέρχεται από τις εξής χώρες: Γερμανία (12 %), Ιταλία (8,8 %), Ηνωμένο Βασίλειο (7,9 %), Γαλλία (7,8 %), Κάτω Χώρες (6,3 %) και Ισπανία (5,25 %). Το 50% των αιτήσεων προέρχεται από αυτές τις έξι χώρες. Πρέπει να σημειωθεί ότι το 12,61% της γεωγραφικής προέλευσης των αιτήσεων δεν μπορεί να προσδιοριστεί. Αυτό οφείλεται στον αριθμό των αιτήσεων που υποβάλλονται με ηλεκτρονικό ταχυδρομείο από διεύθυνση χωρίς σήμα αναγνώρισης της εθνικής προέλευσης.

4.4. Ποσοστό θετικών απαντήσεων

4.4.1. Αρχικές αιτήσεις

Το ποσοστό των θετικών αιτήσεων που υποβλήθηκε στο αρχικό στάδιο αιτήσεων αυξήθηκε ελαφρά σε σχέση με το 2002: από 66,5% έφθασε σε 69,31%. Στο 66,83% των περιπτώσεων, τα έγγραφα δημοσιοποιήθηκαν στην ολότητά τους και στο 2,48% των περιπτώσεων, χορηγήθηκε μερική πρόσβαση στα ζητούμενα έγγραφα.

Επίσης, πρέπει να σημειωθεί ότι, περίπου στο 3% των περιπτώσεων, οι αιτήσεις αφορούσαν έγγραφα που δεν υπήρχαν. Ένας αντίστοιχος αριθμός αιτήσεων αφορούσε έγγραφα που είχαν ήδη δημοσιευθεί ή που επρόκειτο να δημοσιευθούν σύντομα. Στις περιπτώσεις αυτές, ο αιτών ενημερώθηκε για το πώς μπορεί να έχει πρόσβαση στα ζητούμενα έγγραφα.

4.4.2. Επιβεβαιωτικές αιτήσεις

Το ποσοστό των θετικών απαντήσεων στο στάδιο των επιβεβαιωτικών αιτήσεων σημειώνει αύξηση 5%. Πράγματι, το ποσοστό επιβεβαιώσεων της αρχικής απόφασης μειώνεται από 66,9% σε 61,57%. Αντίθετα, η επανεξέταση των αιτήσεων κατέληξε σε θετική απόφαση στο 30,13% των περιπτώσεων (έναντι 23,9%, το 2002). Ο αριθμός των αιτήσεων στις οποίες χορηγήθηκε μερική πρόσβαση μετά από αρχική απόρριψη διατηρείται γύρω στο 9%.

Πρέπει να σημειωθεί ότι ο αριθμός των επιβεβαιωτικών αιτήσεων αυξήθηκε κατά το ίδιο ποσοστό με τον όγκο των αρχικών αιτήσεων, δηλαδή περίπου κατά 50% και ότι το ποσοστό των θετικών απαντήσεων στις αρχικές αιτήσεις παρέμεινε σταθερό. Κατά συνέπεια, το ποσοστό περιπτώσεων κατά τις οποίες η πρόσβαση απορρίφθηκε στο αρχικό στάδιο και οδήγησε σε επιβεβαιωτική αίτηση διατηρήθηκε επίσης στο ίδιο επίπεδο με το 2002, δηλαδή περίπου στο ένα τρίτο.

Με βάση τη διαδικασία επεξεργασίας των αιτήσεων, το ποσοστό των θετικών απαντήσεων είναι περίπου 72,82% (έναντι 70,7%, το 2002). Στο 69,5% των περιπτώσεων, τα έγγραφα δημοσιοποιήθηκαν πλήρως και στο 3,32% των περιπτώσεων χορηγήθηκε μερική πρόσβαση.

4.5. Λόγοι απόρριψης

4.5.1. Στο αρχικό στάδιο

Ο κυριότερος λόγος απόρριψης των αιτήσεων εξακολουθεί να είναι η προστασία των στόχων των δραστηριοτήτων επιθεώρησης, έρευνας και λογιστικού ελέγχου (άρθρο 4 παράγραφος 2 τρίτη περίπτωση). Το ποσοστό άρνησης που βασίζεται στην εξαίρεση αυτή σημείωσε ελαφρά αύξηση και έφθασε σε 36,92% (έναντι 35,9%, το 2002). Στις περισσότερες περιπτώσεις οι απορρίψεις αφορούν αιτήσεις πρόσβασης σε προειδοποιητικές επιστολές, αιτιολογημένες γνώμες ή άλλα έγγραφα σχετικά με μη περατωθείσες διαδικασίες παράβασης.

Ο δεύτερος λόγος απόρριψης αφορά την προστασία της διαδικασίας λήψης αποφάσεων της Επιτροπής (άρθρο 4 παράγραφος 3). Η εξαίρεση αυτή χρησιμοποιήθηκε στο 11,81% των περιπτώσεων απόρριψης (έναντι 8,6%, το 2002).

Πρέπει να σημειωθεί η αισθητή αύξηση του αριθμού των αιτήσεων που απορρίφθηκαν για λόγους προστασίας:

- του δημόσιου συμφέροντος όσον αφορά τον τομέα των διεθνών σχέσεων (από 1,8 έως 5,27%),

- των εμπορικών συμφερόντων (από 3,7 έως 8,44%) και

- των δικαστικών διαδικασιών ή της παροχής νομικών συμβουλών (από 3,7 έως 9,07%).

Τέλος, ο αριθμός των περιπτώσεων κατά τις οποίες απορρίφθηκε η πρόσβαση σε έγγραφα που προέρχονται από τα κράτη μέλη λόγω της αντίδρασής τους αυξήθηκε επίσης σημαντικά αλλά παραμένει σε χαμηλό επίπεδο (από 2,1 σε 5,8%).

5. ΚΑΤΑΓΓΕΛΙΕΣ ΠΟΥ ΥΠΟΒΛΗΘΗΚΑΝ ΣΤΟΝ ΕΥΡΩΠΑΙΟ ΔΙΑΜΕΣΟΛΑΒΗΤΗ

5.1. Καταγγελίες που περατώθηκαν [13]

[13] Οι αποφάσεις του Ευρωπαίου Διαμεσολαβητή είναι διαθέσιμες στον δικτυακό τόπο: http://www.euro-ombudsman.eu.int/decision/ en/default.htm

Ο Ευρωπαίος Διαμεσολαβητής περάτωσε τις δύο καταγγελίες που υποβλήθηκαν, το 2002, οι οποίες εκκρεμούσαν ακόμη στο τέλος του 2002, καθώς και πέντε από τις δεκαπέντε καταγγελίες που υποβλήθηκαν το 2003.

5.1.1. Καταγγελία 1437/2002/IJH της 31.7.2002

Ο καταγγέλων, ένας από τους ιδιώτες επενδυτές στην αγορά ασφαλειών του οίκου Lloyd's, ήθελε ένα αντίγραφο της προειδοποιητικής επιστολής που εστάλη από την Επιτροπή στις αρχές του Ηνωμένου Βασιλείου. Η Επιτροπή αρνήθηκε να δημοσιοποιήσει το έγγραφο αυτό για να προστατέψει την έρευνα που διενήργησε σχετικά με την περίπτωση Lloyd's, μια υπόθεση ιδιαίτερα περίπλοκη και ευαίσθητη.

Ο Ευρωπαίος Διαμεσολαβητής έκρινε ότι η Επιτροπή είχε το δικαίωμα να αρνηθεί την πρόσβαση στο έγγραφο αυτό βάσει της εξαίρεσης που προβλέπει το άρθρο 4 παράγραφος 2 τρίτη περίπτωση του κανονισμού, σύμφωνα με τη νομολογία «Petrie», ώστε να μη θέσει σε κίνδυνο το κλίμα εμπιστοσύνης που είναι απαραίτητο για τη φιλική επίλυση της διαφοράς [14]. Επίσης, η Επιτροπή έκρινε ότι, στη δεδομένη περίπτωση, το δημόσιο συμφέρον της δημοσιοποίησης είχε δευτερεύουσα σημασία. Τέλος, ο Ευρωπαίος Διαμεσολαβητής έκλεισε τον φάκελο διαπιστώνοντας ότι δεν υπήρξε κακή διαχείριση στην υπόθεση αυτή.

[14] Απόφαση στην υπόθεση T-191/99, Petrie e.a. κατά Επιτροπής, Συλλογή 2001, σ. II-3677

5.1.2. Καταγγελία 1753/2002/GG της 7.10.2002

Ο καταγγέλων αμφισβητούσε την άρνηση να του σταλούν έγγραφα που προέρχονται από κράτος μέλος. Πράγματι, οι εθνικές αρχές, μετά από διαβούλευση με την Επιτροπή, αντιτάχθηκαν στη δημοσιοποίηση αυτών των εγγράφων. Κατά συνέπεια, η Επιτροπή αρνήθηκε την πρόσβαση στα έγγραφα αυτά σύμφωνα με το άρθρο 4 παράγραφος 5 του κανονισμού 1049/2001.

Ο Ευρωπαίος Διαμεσολαβητής έκρινε ότι η απόφαση της Επιτροπής ήταν ορθή, λαμβάνοντας υπόψη την απόφαση του Πρωτοδικείου στη υπόθεση T-76/02 [15].

[15] βλέπε σημείο 6.1, παρακάτω

Ωστόσο, ο Ευρωπαίος Διαμεσολαβητής παρατήρησε ότι οι διατάξεις εφαρμογής του κανονισμού που εξέδωσε η Επιτροπή δεν ήταν αρκετά ακριβείς. Πρόκειται ιδίως για το άρθρο 5 παράγραφοι 3 και 4 των διατάξεων αυτών. Ο Ευρωπαίος Διαμεσολαβητής είναι της γνώμης ότι η διατύπωση των διατάξεων αυτών και η δομή του άρθρου δεν αντανακλούν σωστά την ανάγκη της συστηματικής ανταλλαγής απόψεων με τα κράτη μέλη. Σε παρατήρηση που επισυνάπτεται στην απόφαση, ο Ευρωπαίος Διαμεσολαβητής υποστηρίζει ότι θα ήταν χρήσιμο για την Επιτροπή να επανεξετάσει αυτές τις διατάξεις. Η Επιτροπή σημείωσε την παρατήρηση αυτή και έχει την πρόθεση να αναθεωρήσει τις διατάξεις αυτές κατά την επόμενη προσαρμογή των κανόνων εφαρμογής.

5.1.3. Καταγγελία 412/2003/GG της 24.2.2003

Ο καταγγέλων, ένας πανεπιστημιακός ερευνητής, επιθυμούσε να έχει τη γνώμη της νομικής υπηρεσίας για τη σχέση μεταξύ της συνθήκης ΕΚ και της συνθήκης Ευρατόμ στον τομέα των κρατικών ενισχύσεων. Η Επιτροπή είχε αρνηθεί την πρόσβαση βασιζόμενη στην εξαίρεση που προβλέπεται στο άρθρο 4, παράγραφος 2, 2η περίπτωση (προστασία των νομικών συμβουλών).

Στο πλαίσιο μιας άλλης καταγγελίας σχετικά με την πρόσβαση σε νομικές συμβουλές, ο Ευρωπαίος Διαμεσολαβητής έκρινε ότι πρέπει να γίνεται διάκριση μεταξύ, αφενός, των συμβουλών που δίδονται στο πλαίσιο της νομοθετικής δραστηριότητας, οι οποίες πρέπει κανονικά να δημοσιοποιούνται μόλις ολοκληρωθεί η διαδικασία λήψης αποφάσεων και, αφετέρου, των συμβουλών που αφορούν διαδικασίες προσφυγής στο δικαστήριο [16].

[16] Ειδική έκθεση του Ευρωπαϊκού Κοινοβουλίου της 12.12.2002 μετά από σχέδιο σύστασης προς το Συμβούλιο σχετικά με την καταγγελία 1542/2000/(PB)SM

Στην παρούσα περίπτωση, ο Ευρωπαίος Διαμεσολαβητής κατέληξε στο συμπέρασμα ότι η συμβουλή δεν δόθηκε στο πλαίσιο της επεξεργασίας νομοθετικής πράξης και ότι η Επιτροπή είχε το δικαίωμα να μην τη δημοσιοποιήσει. Επίσης, ο Ευρωπαίος Διαμεσολαβητής έκρινε ότι το επιστημονικό ενδιαφέρον το οποίο επικαλείται ο αιτών δεν συνιστούσε υπερισχύον δημόσιο συμφέρον που μπορεί να αιτιολογήσει τη δημοσιοποίηση.

5.1.4. Καταγγελία 415/2003/(IJH)TN της 25.2.2003

Η καταγγελία αυτή, η οποία υποβλήθηκε εξ ονόματος ενός ΜΚΟ, αφορούσε την άρνηση της Επιτροπής να δημοσιοποιήσει έγγραφα σχετικά με πιθανές μελλοντικές διαπραγματεύσεις σε ένα πολυμερές πλαίσιο επενδύσεων στα πλαίσια του Παγκόσμιου Οργανισμού Εμπορίου (ΠΟΕ). Σύμφωνα με την ερμηνεία της Επιτροπής, η αίτηση αυτή αφορούσε τα επτά θέματα που αναφέρονται στην παράγραφο 22 της υπουργικής δήλωσης Doha. Στο βαθμό που τα έγγραφα που έστειλε η Επιτροπή στον ΠΟΕ είναι προσπελάσιμα στο διαδίκτυο, η Επιτροπή αρνήθηκε να δημοσιοποιήσει τα προπαρασκευαστικά κείμενα ώστε να μην υποσκάψει τη θέση της σε περίπτωση ενδεχόμενων διαπραγματεύσεων. Ο λόγος τον οποίον επικαλέστηκε η Επιτροπή ήταν η ανάγκη προστασίας του δημόσιου συμφέροντος όσον αφορά τις διεθνείς σχέσεις (άρθρο 4, παράγραφος 1, εδάφιο α, 3η περίπτωση του κανονισμού 1049/2001).

Ο καταγγέλων ισχυρίστηκε ότι η Επιτροπή μείωσε αδικαιολόγητα το πεδίο της αίτησής του και ότι η εξαίρεση την οποία επικαλέστηκε δεν μπορούσε να εφαρμοστεί στην προκειμένη περίπτωση.

Ο Ευρωπαίος Διαμεσολαβητής, αφού διαπίστωσε ότι η αίτηση πρόσβασης είχε γενικό χαρακτήρα, πρότεινε στην Επιτροπή να βοηθήσει τον καταγγέλοντα να διατυπώσει μια πιο συγκεκριμένη αίτηση παρέχοντάς του τον πλήρη κατάλογο όλων των εγγράφων των σχετικών με τις πολυμερείς επενδύσεις. Η Επιτροπή διεύρυνε το πεδίο της έρευνας και έδωσε στον Ευρωπαίο Διαμεσολαβητή τον πλήρη κατάλογο των εν λόγω εγγράφων. Δεδομένου ότι η Επιτροπή δέχθηκε την πρόταση φιλικής επίλυσης της διαφοράς, ο Ευρωπαίος Διαμεσολαβητής έκλεισε τον φάκελο.

5.1.5. Καταγγελία 790/2003/GG της 17.4.2003

Ο καταγγέλων, ένας δημοσιογράφος, ήθελε να αποκτήσει μια μελέτη σχετικά με την τήρηση των διατάξεων της οδηγίας «Τηλεόραση δίχως σύνορα » από τα γερμανικά τηλεοπτικά κανάλια. Μετά από την αρχική απόρριψη της αίτησης, η Επιτροπή χορήγησε μερική πρόσβαση στη μελέτη αυτή. Σύμφωνα με την εξαίρεση για την προστασία των ερευνών (άρθρο 4 παράγραφος 2 τρίτη περίπτωση), η μελέτη τροποποιήθηκε με την αφαίρεση των μερών που αφορούν ενδεχόμενες παραβάσεις της οδηγίας. Ο καταγγέλων απαιτούσε την πλήρη δημοσιοποίηση της μελέτης.

Ο Ευρωπαίος Διαμεσολαβητής έκρινε ότι η παραγγελία της μελέτης έγινε στο πλαίσιο έρευνας σχετικά με ενδεχόμενες παραβάσεις της οδηγίας «Τηλεόραση δίχως σύνορα » και ότι, κατά συνέπεια, η πρόσβαση μπορούσε να απορριφθεί βάσει της νομολογίας « Petrie ».

5.1.6. Καταγγελία 900/2003/(IJH)TN της 13.5.2003

Η καταγγελία προήλθε από ένα δικηγορικό γραφείο που λειτουργεί για λογαριασμό ενός χημικού ομίλου. Αφορούσε την άρνηση δημοσιοποίησης ενός σχεδίου εγγράφου που συντάχθηκε από τη γραμματεία της ΕΖΕΣ ενόψει απόφασης που έπρεπε να ληφθεί από την ισομερή επιτροπή του Ευρωπαϊκού Οικονομικού Χώρου.

Ο καταγγέλων αμφισβήτησε, πρώτον, το γεγονός ότι η Επιτροπή έκρινε ότι το έγγραφο αυτό προέρχεται από τρίτο και, ως εκ τούτου, ζήτησε τη γνώμη της γραμματείας ΕΖΕΣ. Στη συνέχεια, ο καταγγέλων αφού επισήμανε ότι η γραμματεία της ΕΖΕΣ στήριξε την αντίρρησή της στο γεγονός ότι οι διαπραγματεύσεις δεν είχαν ακόμη τελειώσει, έκρινε ότι ο λόγος αυτός δεν δικαιολογούσε την άρνηση δημοσιοποίησης με βάση την εξαίρεση σχετικά με την προστασία των διεθνών σχέσεων (άρθρο 4, παράγραφος 1, εδάφιο α, 3η περίπτωση του κανονισμού 1049/2001). Τέλος, ο καταγγέλων επικαλέστηκε το δικαίωμα του πελάτη του να υποστηρίξει τα συμφέροντά του κατά τη διάρκεια της εν λόγω διαδικασίας λήψης αποφάσεων.

Για κάθε ένα από τα παράπονα που εξέφρασε ο καταγγέλων, ο Διαμεσολαβητής κατέληξε στο συμπέρασμα ότι δεν υπήρξε κακή διαχείριση εκ μέρους της Επιτροπής.

5.1.7. Καταγγελία 2183/2003/(TN)IJH της 13.5.2003

Η καταγγελία προέρχεται από ΜΚΟ στον τομέα του περιβάλλοντος και αφορά το γεγονός ότι δεν δόθηκε απάντηση σε αίτησή του εντός της προβλεπόμενης προθεσμίας. Ωστόσο, η αίτηση είχε διατυπωθεί ορθά χωρίς να υποβληθεί επιβεβαιωτική αίτηση. Επιπλέον, η απάντηση διασταυρώθηκε με την καταγγελία. Δεδομένου ότι η Επιτροπή αναγνώρισε ότι η υπήρξε ελαφρά καθυστέρηση στην εξέταση της αίτησης, ο Ευρωπαίος Διαμεσολαβητής έκλεισε τον φάκελο διαπιστώνοντας ότι δεν υπήρξε κακή διαχείριση στην περίπτωση αυτή.

5.2. Εκκρεμείς καταγγελίες στα τέλη του 2003

Δέκα καταγγελίες που υποβλήθηκαν το 2003 εξακολουθούν να εκκρεμούν.

Σε τρεις περιπτώσεις, ο καταγγέλων ζητεί να έχει το πλήρες κείμενο μιας έκθεσης οικονομικού ελέγχου στην οποία του χορηγήθηκε μερική πρόσβαση.

Οι άλλες περιπτώσεις αφορούν:

(1) την πρόσβαση σε έγγραφα που προέρχονται από κράτη μέλη και στην έκδοση μιας νομικής γνώμης,

(2) τις ανταλλαγές απόψεων με ένα κράτος μέλος στο πλαίσιο διαδικασίας επί παραβάσει,

(3) την πλήρη πρόσβαση σε φάκελο που αφορά πρόσκληση υποβολής προσφορών, της οποίας ορισμένα μέρη διαβιβάστηκαν στον καταγγέλοντα,

(4) την πρόσβαση σε όλα τα έγγραφα σχετικά με τρέχουσες διεθνείς διαπραγματεύσεις,

(5) την πρόσβαση στο σύνολο ενός φακέλου σχετικού με εξωτερικές ενισχύσεις,

(6) το γεγονός ότι τα ζητούμενα έγγραφα δεν τέθηκαν στη διάθεση των αιτούντων εντός των προθεσμιών που προβλέπει ο κανονισμός,

(7) την μη τήρηση του κώδικα ορθής διοικητικής συμπεριφοράς κατά την εξέταση των αιτήσεων πρόσβασης και την άνευ αδείας παράνομη κοινοποίηση της ταυτότητας του καταγγέλοντος στην επιστολή με την οποία η Επιτροπή προέβη σε διαβουλεύσεις με τις εθνικές αρχές.

6. ΜΕΣΑ ΕΝΝΟΜΗΣ ΠΡΟΣΤΑΣΙΑΣ

6.1. Αποφάσεις που εκδόθηκαν εντός του 2003

Σχετικά με την εφαρμογή του κανονισμού 1049/2001 εκδόθηκε μόνο μια απόφαση, το 2003. Πρόκειται για την απόφαση του Πρωτοδικείου της 17ης Σεπτεμβρίου 2003 στην υπόθεση T-76/02, Mara Messina κατά Επιτροπής. Αρχικά, η διαφορά αφορούσε την άρνηση κοινοποίησης στην αιτούσα την ανταλλαγή αλληλογραφίας μεταξύ της Επιτροπής και των ιταλικών αρχών σχετικά με κοινοποιηθέν καθεστώς κρατικής ενίσχυσης.

Κατά τη διάρκεια της διαδικασίας ενώπιον του Πρωτοδικείου, η Επιτροπή αποφάσισε να δημοσιοποιήσει την αλληλογραφία που διαβίβασε στις ιταλικές αρχές και να ζητήσει τη γνώμη τους για το ενδεχόμενο δημοσιοποίησης των επιστολών που έστειλαν στην Επιτροπή στο πλαίσιο της εξέτασης της εν λόγω ενίσχυσης. Μετά την αντίρρηση που διατύπωσαν οι ιταλικές αρχές, η Επιτροπή διατήρησε την άρνησή της να δημοσιοποιήσει τις επιστολές τους βασιζόμενη στο άρθρο 4, παράγραφος 5 του κανονισμού.

Το Πρωτοδικείο απέρριψε την προσφυγή και επιβεβαίωσε ότι η Επιτροπή είχε δικαίως απορρίψει την πρόσβαση στα έγγραφα που διαβιβάστηκαν από τις ιταλικές αρχές στο πλαίσιο της εξέτασης του καθεστώτος ενισχύσεων, δεδομένου ότι οι ιταλικές αρχές διατύπωσαν την αντίρρησή τους για τη δημοσιοποίηση των εγγράφων αυτών.

6.2. Άλλες προσφυγές που υποβλήθηκαν το 2002

Οι τέσσερις άλλες προσφυγές που υποβλήθηκαν, το 2002, εξακολουθούν να εκκρεμούν. Πληροφορίες σχετικά με το αντικείμενο της διαφοράς περιέχονται στην έκθεση 2002 της Επιτροπής [17].

[17] COM(2003) 216 τελικό, μέρος B, σημείο 4.1

6.3. Νέες προσφυγές που υποβλήθηκαν το 2003

Η υπόθεση T-2/03, Verein fόr Konsumenteninformation (VKI) κατά Επιτροπής [18] περιγράφεται στην έκθεση 2002 (μέρος Β, σημείο 4.1).

[18] ΕΕ C 55 της 8.3.2003, σ. 37

- T-170/03 British American Tobacco (Investments) Limited κατά Επιτροπής, ΕΕ C 171/39 19/7/2003

- T-187/03 Isabella Scippacercola Limited κατά Επιτροπής, ΕΕ C 200/25, 23/8/2003

- T-391/03 Yves FRANCHET et Daniel BYK κατά Επιτροπής, ΕΕ C 21/46, 24/1/2004

Επτά υποθέσεις αφορούν το ίδιο θέμα με την υπόθεση Messina κατά Επιτροπής, που αναφέρεται στο σημείο 6.1:

- T-139/03 Nuova Agricast srl κατά Επιτροπής και T-151/03 NUOVA AGRICAST srl κατά Επιτροπής, ΕΕ C 146/43, 21/6/2003 και ΕΕ C 146/45, 21/6/2003

- T-287/03, SIMSA κατά Επιτροπής, ΕΕ C 239/26 4/10/2003

- T-295/03, Poli Sud κατά Επιτροπής, ΕΕ C 264/34, 1/11/2003

- T-297/03, Tomasetto Achille SAS di Tomasetto Andrea & C. κατά Επιτροπής, C 264/34, 1/11/2003

- T-298/03, Lavorazione cuoio e pelle Bieffe Srl κατά Επιτροπής, ΕΕ C 264/35, 1/11/2003

- T-299/03 Nuova FA.U.DI Srl κατά Επιτροπής, ΕΕ C 264/35, 1/11/2003

- Η υπόθεση T-296/03 PROTECO SR κατά Επιτροπής διαγράφτηκε μετά την παραίτηση του προσφεύγοντος (βλ. προσφυγή ΕΕ C 264/34, 1/11/2003, διαγραφή ΕΕ C 71/44, 20/3/2004).

Επίσης, στην υπόθεση T-84/03 Maurizio Turco κατά Συμβουλίου, ΕΕ C 112/38, 10/5/2003, η Επιτροπή παρενέβη για να υποστηρίξει τα συμπεράσματα του Συμβουλίου.

ΠΑΡΑΡΤΗΜΑ

Στατιστικά στοιχεία σχετικά με την εξέταση των αιτήσεων πρόσβασης

Αρχικές αιτήσεις

1. Αριθμός αρχικών αιτήσεων

2002 // 2003

991 // 1.523

2. Αριθμός προσδιορισθέντων εγγράφων που ελήφθησαν υπόψη

2002 // 2003

2.150 // 2.936

3. Αριθμός αρχικών αιτήσεων στις οποίες χορηγήθηκε μερική πρόσβαση

2002 // 2003

44 // 64

4. Ποσοστό θετικών απαντήσεων στο αρχικό στάδιο (σε %)

>ΘΕΣΗ ΠIΝΑΚΑ>

Επιβεβαιωτικές αιτήσεις

5. Αριθμός επιβεβαιωτικών αιτήσεων

2002 // 2003

96 // 143

6. Κατανομή των αποφάσεων επί επιβεβαιωτικών αιτήσεων (σε %)

>ΘΕΣΗ ΠIΝΑΚΑ>

7. Ποσοστό θετικών απαντήσεων για το σύνολο της διαδικασίας (σε %)

>ΘΕΣΗ ΠIΝΑΚΑ>

Κατανομή των αιτήσεων

8. Ανά επαγγελματική κατηγορία των αιτούντων (σε%)

>ΘΕΣΗ ΠIΝΑΚΑ>

9. Ανά γεωγραφική προέλευση (σε %)

>ΘΕΣΗ ΠIΝΑΚΑ>

10. Ανά τομέα ενδιαφέροντος (σε %)

>ΘΕΣΗ ΠIΝΑΚΑ>

Κατανομή των αιτησεων προσβασης που απορρίφθηκαν με βάση τον λογο εξαίρεσης που εφαρμοστηκε

11. Αρχικές αιτήσεις (σε %)

>ΘΕΣΗ ΠIΝΑΚΑ>

Σημείωση: στον πίνακα που αφορά το 2002, οι περιπτώσεις πολλαπλών εξαιρέσεων δεν αναφέρονται στην κατανομή ανά λόγο εξαίρεσης. Για το 2003, προσδιορίζονται όλοι οι λόγοι εξαίρεσης

12. Επιβεβαιωτικές αιτήσεις (σε %)

>ΘΕΣΗ ΠIΝΑΚΑ>